Théo Gmür
Dr Théo Gmür (* 8. Augschte 1996 z Haute-Nendaz im Wallis) isch e Schwiizer Behindertesportler.

Dr Gmür isch Sportstudänt a dr Äiggnössische Hochschuel für Sport EHSM z Magglinge. Wäg emene Ödeem im Hirni isch er, sid er anderthalb Jahr alt gsi isch, uf dr einte Syte gleemt. Als Sportler het er sech trotz dere Yschränkig ufs Schyfahre verleit und uf e Slalom und e Riiseslalom im Stoo spezialisiert. Er fahrt i dr Leischtigsklass LW9.

A dr Winter-Wältmeischterschaft vom Behindertesport im Jänner 2017 z Tarvisio, Italie – dr erschte WM, won er überhoupt mitgmacht het – isch er i dr Kategory Schi alpin ufe zwöit Platz bim Riiseslalom cho. Und er isch Gsamtwältcupsiiger 2016/2017.

A de Paralympische Winterspiili z Südkorea ane 2018 het er drü guldigi Medalie gholt, je eini i de Dizipline Abfahrt, Super-G und Riiseslalom im Stoo.

2019 isch der Théo Gmür bim Riiseslalom a de World Para Alpine Championships z Kranjska Gora (Slowenie) der zwöitschnällscht gsi, und bi der Abfahrt vo Sella Nevea z Italie isch er Wältmeischteer worde.

Weblink 
 Syte vom Théo Gmür uf swissparalympic.ch

Fuessnoote 

Paralympische Alpine Skirennfahrer (Schwiiz)
Paralympics-Siiger
Walliser
Maa
Läbigi Person